ब्यावर। सदर थाना क्षेत्र के मकरेड़ा में मंगलवार को तालाब में डूबने से दो बच्चों की मौत हो गई। दोनों बच्चे रिश्ते में ममेरे भाई थे। पुलिस के अनुसार मांडावास निवासी आसिफ (10) पुत्र पप्पू काठात अपनी बुआ के पुत्र मकरेड़ा निवासी अहसान (8) पुत्र अलादीन के साथ मंगलवार दोपहर खेत गए।
खेत के पास ही स्थित तालाब को देखकर दोनों उसमें नहाने उतर गए। गहराई का अंदाजा नहीं होने के कारण दोनों डूबने लगे। खेत में खेल रही अहसान की बड़ी बहन हसीना उन्हें डूबता देख दौड़कर गांव आई और परिजनों को बताया। जानकारी मिलते ही ग्रामीण दौड़कर तालाब पहुंचे और बच्चों की तलाश शुरू कर दी।
सूचना मिलने पर तहसीलदार भंवरलाल कांसोटिया और सदर थाने का स्टाफ भी मौके पर पहुंचे। करीब एक घंटे के बाद दोनों बच्चों के शव तालाब से बाहर निकाले जा सके। बच्चों के परिजनों ने बिना पोस्टमार्टम शव सौंपने का आग्रह किया। इस कारण प्रशासन ने शव परिजनों को सौंप दिया। सरपंच ने मुख्यमंत्री राहत कोष से मृतक के परिजनों को मुआवजा दिलवाने की मांग की है।
घर में मचा कोहराम
ग्रामीणों ने बताया कि दोनों बच्चे अपने परिजनों के साथ दिल्ली में रहते थे। वहां स्कूल में छुट्टियां होने पर अहसान और आसिफ मंगलवार को ही दिल्ली से अपने गांव आए। दोपहर करीब 12 बजे दोनों मकरेड़ा आए। थोड़ी देर घर पर रुककर दोनों ककड़ी खाने के लालच में तालाब के किनारे अहसान के खेत पर चले गए। वहां से दोनों तालाब में नहाने उतरे और यह हादसा हो गया। गांव आने के मात्र 1 घंटे बाद ही दोनों बच्चों की मौत की इस दर्दनाक खबर से घर में कोहराम मच गया।
hin_Deva hin_Deva hin_Deva hin_Deva hin_Deva